
Fág könyvtárból kiválasztott peptidek alkalmazása irányító molekulaként a célzott tumorterápiában

A vastagbélrák napjaink egyik leggyakoribb rákos megbetegedése. 2012-ben 1,4 millió új esetet regisztráltak világszerte.[1] Az esetszámok kimagaslóan magasak a közép-európai régióban. Magyarország a harmadik ebben a rangsorban. Ezért különösen fontosak a vastagbél daganatok gyógyítására irányuló kutatások. Kutatócsoportunkban az irányított tumorterápiával kapcsolatos kutatásokban kiemelt szerep jutott a gonadotropin releasing hormon (GnRH) és szomatosztatin hormon peptideknek, mint irányító molekuláknak.[2] Az így előállított konjugátumok igen hatásosnak mutatkoztak HT-29 humán vastagbél tumoron mind in vitro, mind in vivo körülmények között.
A dolgozatom során két fág könyvtárból kiválasztott HT-29 vastagbél tumorra specifikus lineáris illetve ciklopeptid (VHLGYAT, c[CPIEDRPMC]) daunomicin konjugátumait kívántam előállítani és azok antitumor hatását vizsgálni.[3,4] A konjugátumok tumorellenes hatását összehasonlítottam a kutatócsoport által korábban előállított hormon peptid – daunomicin konjugátumok hatásával, hogy lássuk vajon a fág könyvtárból kiválasztott peptidek megfelelő alternatívái lehetnek-e a hormon peptideknek, mint irányító molekuláknak. Elsőként a peptidhez aminooxiecetsavon keresztül közvetlenül kapcsoltuk a daunorubicint oxim-kötéssel (Dau=Aoa-VHLGYAT-NH2; Dau=Aoa-c[CPIEDRPMC]-NH2), a többi variánsba a fent említett két spacert is beépítettük (Dau=Aoa-GFLG/LRRY-VHLGYAT-NH﻿2; Dau=Aoa-LRRY-c[CPIEDRPMC]-NH2). A konjugátumokat HPLC-vel és tömegspektrometriával jellemeztük, citosztatikus hatásukat MTT teszt segítségével határoztuk meg, sejtbejutásukat pedig áramlási citometriával.
Az eredmények azt mutatják, hogy az így előállított konjugátumok, különösen a lináris peptidszármazékok esetén hatékonyabban bejutnak a sejtekbe, mint a hormon peptidek, ugyanakkor tumorellenes hatásuk kisebb, mint azoké. Ez valószínűleg azzal magyarázható, hogy a peptid hormon alapú irányító molekulák szerepe nem csak az irányító funkció, hanem önmagukban is van antitumor aktivitásuk. Ennek ellenére, azt mondhatjuk, hogy a fágkönyvtárból kiválasztott HT-29 sejtre specifikus peptidek alkalmasak hatóanyagok sejtbe juttatására, így az irányított tumorterápia céljára.

